CELEX: 62016CN0328
Language: sk
Date: 2016-06-01 00:00:00
Title: Vec C-328/16: Žaloba podaná 1. júna 2016 – Európska komisia/Helénska republika

31.10.2016   
            
            
               SK
            
            
               Úradný vestník Európskej únie
            
            
               C 402/13
            
         Žaloba podaná 1. júna 2016 – Európska komisia/Helénska republika
   (Vec C-328/16)
   (2016/C 402/16)
   Jazyk konania: gréčtina
   
      Účastníci konania
   
   
      Žalobkyňa: Európska komisia (v zastúpení: G. Zavvos a E. Manhaeve)
   
      Žalovaná: Helénska republika
   
      Návrhy žalobkyne
   
   
               —
            
            
               určiť, že tým, že Helénska republika neprijala všetky opatrenia na vykonanie rozsudku Súdneho dvora z 24. júna 2004 vo veci C-119/02 (1), Komisia/Helénska republika, si nesplnila povinnosť, ktorá jej vyplýva z článku 260 ods. 1 ZFEÚ,
            
         
               —
            
            
               uložiť Helénskej republike povinnosť zaplatiť Komisii navrhované penále vo výške 34 974 eur za každý deň omeškania s vykonaním rozsudku vo veci C-119/02 odo dňa vyhlásenia rozsudku v prejednávanej veci až do dňa vykonania rozsudku vyhláseného vo veci C-119/02,
            
         
               —
            
            
               uložiť Helénskej republike povinnosť zaplatiť Komisii dennú paušálnu sumu vo výške 3 828 eur odo dňa vyhlásenia rozsudku vo veci C-119/02 až do dňa vyhlásenia rozsudku v prejednávanej veci alebo do dňa vykonania rozsudku vyhláseného vo veci C-119/02, pokiaľ by k jeho vykonaniu došlo skôr,
            
         
               —
            
            
               zaviazať Helénsku republiku na náhradu trov konania.
            
         
      Žalobné dôvody a hlavné tvrdenia
   
   
               1.
            
            
               V rozsudku z 24. júna 2004, vec C-119/02, Komisia/Helénska republika, Súdny dvor rozhodol:
               „Helénska republika tým, že neprijala potrebné opatrenia na inštalovanie zberného systému komunálnych odpadových vôd v regióne Thriasio Pedio a tým, že nezaviedla náročnejšie čistenie než sekundárne čistenie komunálnych odpadových vôd v danom regióne skôr než sú vypustené do citlivej oblasti zálivu [Eleusi], si nesplnila povinnosti vyplývajúce z [článku] 3 [odsek] 1 a z článku 5 [odsek] 2 smernice Rady 91/271/EHS
                (2)
               z 21. mája 1991 o čistení komunálnych odpadových vôd, zmenenej a doplnenej smernicou Komisie 98/15/ES z 27. februára 1998“.
            
         
               2.
            
            
               Helénska republika mala prijať opatrenia potrebné na zber a čistenie komunálnych odpadových vôd z regiónu Thriasio Pedio (ktorý zahŕňa obce Eleusi, Aspropyrgos, Magoula a Mandra) v súlade s článkom 3 ods. 1 druhým pododsekom a článkom 5 ods. 2 smernice 91/271/EHS, zmenenej a doplnenej smernicou 98/15/ES, skôr než sú vypustené do citlivej oblasti zálivu Eleusi. Systém vypúšťania a čistenia odpadových vôd z regiónu Thriasio Pedio mal byť vybudovaný do 31. decembra 1998. Okrem toho mali do tohto dátumu komunálne odpadové vody prejsť náročnejším čistením než sekundárnym čistením („terciálnym čistením“) skôr než sú vypustené do citlivej oblastí.
            
         
               3.
            
            
               Helénska republika mala zaistiť zber a čistenie všetkých komunálnych odpadových vôd z regiónu Thriasio Pedio, ich podrobenie náročnejším čistením než sekundárnym čistením a preukázať súlad prevádzky zariadení na čistenie odpadových vôd s ustanoveniami smernice.
            
         
               4.
            
            
               Rozsudok Súdneho dvora sa mal vykonať prostredníctvom uskutočnenia rôznych projektov:
               
                           —
                        
                        
                           výstavby čističky odpadových vôd (ďalej len „CTEUR“),
                        
                     
                           —
                        
                        
                           výstavby „hlavných“ kanalizácií (pre sieť komunálnych odpadových vôd), alebo „základnej siete“,
                        
                     
                           —
                        
                        
                           výstavby potrubí (pre sieť komunálnych odpadových vôd), alebo „sekundárnej siete“,
                        
                     
                           —
                        
                        
                           napojenie rôznych obyvateľov/priemyselných podnikov v regióne (obcí Aspropyrgos, Eleusi, Mandra a Magoula) na sieť komunálnych odpadových vôd), alebo „terciálnej siete“.
                        
                     
         
               5.
            
            
               Príslušné helénske orgány informovali Komisiu o tom, že väčšina všetkých projektov mala byť dokončená do konca roku 2010. Základná sieť bola vo fáze výstavby, sekundárna sieť bola dokončená na 45 % a terciálna sieť bola vo výstavbe. Orgány tvrdili, že CTEUR mala napojiť komunálne odpadové vody všetkých obyvateľov regiónu do konca roku 2010. Pokiaľ ide o hlavnú sieť, tá mala pokryť 100 % obyvateľov obcí Aspropyrgos, Mandra a Magoula a 2/3 obyvateľov obce Eleusi (to znamená celkovo približne 90 % obyvateľov 4 obcí). Zvyšní obyvatelia mali byť pokrytí do 30. apríla 2011.
            
         
               6.
            
            
               Komisia z tohto dôvodu dospela k záveru, že 18. júla 2011 nebol rozsudok Súdneho dvora ešte v plnom rozsahu vykonaný.
            
         
               7.
            
            
               Helénske orgány vo svojej odpovedi z 27. novembra 2012 informovali Komisiu, že CTEUR je od 27. júla 2012 v prevádzke, ale sekundárna a terciálna sieť ešte nie sú dokončené (mali by byť dokončené do konca marca 2013). Pokiaľ ide o sekundárnu sieť, tá bola skoro dokončená, s výnimkou jednej časti obce Eleusi („Kato Eleusi“), v ktorej prišlo k omeškaniu prác z dôvodu archeologických nálezov. Okrem toho sa odhadovalo, že v tej dobe bolo 24 % komunálnych odpadových vôd z mestskej aglomerácie Thriasio Pedio zozbieranej a čistenej CTEUR. Orgány tiež poskytli dôkazy, ktoré dokazovali (terciálne čistenie zozbieraných komunálnych odpadových vôd) riadnu prevádzku zariadení.
            
         
               8.
            
            
               Komisia zastáva názor, že napriek tomu, že uplynulo 12 rokov od vydania rozsudku, Helénska republika doteraz nevykonala rozsudok v plnom rozsahu. Čističky komunálnych odpadových vôd boli síce dokončené a sú od 27. júla 2012 v prevádzke, čím je možné odstraňovať dusík, je však treba zdôrazniť, že len veľmi malé percento (28 %) komunálnych odpadových vôd z regiónu Thriasio Pedio je v súčasnosti odvádzané a čistené.
            
         
               9.
            
            
               Okrem toho Komisii príslušné orgány nepredložili žiadny spoľahlivý harmonogram, ktorý by umožnil odhadnúť, kedy môže prísť ku skutočnému pokroku. Komisia ďalej zdôrazňuje, že rôzne lehoty, ktoré helénske orgány niekoľkokrát predkladali, neboli nikdy dodržané. Okrem terciálnej siete, ktorá spája rôzne obydlia a priemyselné podniky regiónu, ani sekundárna sieť (výstavba veľkých potrubí) nebola dokončená, pretože chýba časť Kato Eleusi v obci Eleusi.
            
         
               10.
            
            
               Komisia zdôrazňuje, že okrem odpovede helénskych orgánov z 27. novembra 2012, nedostala žiadny štatistický údaj, ktorý by mohol dokázať, že zozbierané komunálne odpadové vody prešli náročnejším čistením než sekundárnym čistením. Dotknutá odpoveď obsahovala niektoré číselné údaje, ktoré však odkazovali iba na obdobie štyroch mesiacov, keďže zariadenie bolo uvedené do prevádzky 27. júla toho roku. Helénske orgány pritom mali na preukázanie dostatočného čistenia komunálnych odpadových vôd preukázať riadnu prevádzku čističky po dobu dvanástich mesiacov, s uvedením percentuálneho zníženia DBO5 a DCO, ktoré je v súlade s ustanoveniami smernice pokiaľ ide o sekundárne čistenie, a dostatočného percentuálneho zníženia dusíku v súlade s prílohou I tabuľkou 2 smernice, pokiaľ ide o terciálne čistenie. Pokiaľ tieto údaje chýbajú, Komisia nemôže overiť, či podliehajú v súčasnosti odvádzané komunálne odpadové vody v konečnom rozsahu náročnejšiemu čisteniu než sekundárnemu čisteniu, ako je to stanovené v článku 4 smernice.
            
         
      (1)  EU:C:2004:385.
   
      (2)  Ú. v. ES L 135, 1991, s. 40; Mim. vyd. 15/002, s. 26.